b'\n_START_ARTICLE_\nCamillo Cavour\n_START_SECTION_\n1810\xe2\x80\x931848: Sotilas, maanviljelij\xc3\xa4 ja lehtimies\n_START_PARAGRAPH_\nCavourin suku kuului Sardinian kuningaskunnan hallitsevaan eliittiin, ja se oli palvellut useiden sukupolvien ajan maansa hallitsijoita. Sardinian kuningaskunta oli Camillo Cavourin nuoruudessa tosin melko v\xc3\xa4h\xc3\xa4p\xc3\xa4t\xc3\xb6inen valtio. Siihen kuuluivat Piemonten ja Savoijin maakunnat L\xc3\xa4nsi-Alpeilla sek\xc3\xa4 Sardinian saari. Vaikka maan nimen\xc3\xa4 oli Sardinian kuningaskunta, oli Sardinian saari kaikkein v\xc3\xa4h\xc3\xa4merkityksellisin osa siit\xc3\xa4. Varsinainen vallan ja elinkeinoel\xc3\xa4m\xc3\xa4n keskus sijaitsi Piemontessa, ja Piemonten p\xc3\xa4\xc3\xa4kaupunki Torino oli my\xc3\xb6s Sardinian kuningaskunnan p\xc3\xa4\xc3\xa4kaupunki._NEWLINE_Nuori Camillo Cavour suuntautui suvun perinteiden mukaisesti aluksi sotilasuralle. H\xc3\xa4nell\xc3\xa4 oli kuitenkin vaikeuksia sopeutua sotilasel\xc3\xa4m\xc3\xa4\xc3\xa4n, ja h\xc3\xa4n piti upseerien paraatiasuja naurettavina. _NEWLINE_Ranskassa vuonna 1830 tapahtunut hein\xc3\xa4kuun vallankumous sai Cavourin kiinnostumaan yhteiskunnallisista asioista. H\xc3\xa4n alkoi mm. opiskella englantia voidakseen seurata laajemmin Euroopan tapahtumia ja saadakseen asioihin ulkopuolista n\xc3\xa4k\xc3\xb6kulmaa. Lopulta h\xc3\xa4n erosi Sardinian armeijasta vuonna 1831 ja l\xc3\xa4hti Ranskaan ja Englantiin paikan p\xc3\xa4\xc3\xa4lle, tutkimaan sik\xc3\xa4l\xc3\xa4isi\xc3\xa4 vapaamielisempi\xc3\xa4 yhteiskuntia. N\xc3\xa4ill\xc3\xa4 matkoillaan Cavour kehitti oman vahvan n\xc3\xa4kemyksens\xc3\xa4 siit\xc3\xa4, miten h\xc3\xa4nen kotimaataan Sardiniaa pit\xc3\xa4isi kehitt\xc3\xa4\xc3\xa4._NEWLINE_Cavourin ihanteeksi muodostui valtio, jossa teollisuus ja teknologia olisivat keskeisess\xc3\xa4 asemassa. Kaupan tulisi olla mahdollisimman vapaata, ja kansalaisille pit\xc3\xa4isi taata tietyt perusoikeudet. N\xc3\xa4ihin tavoitteisiin pit\xc3\xa4isi p\xc3\xa4\xc3\xa4st\xc3\xa4 yhteisty\xc3\xb6ss\xc3\xa4 hallitsijan kanssa, eli kuninkaan pit\xc3\xa4isi s\xc3\xa4\xc3\xa4t\xc3\xa4\xc3\xa4 perustuslaki, jossa h\xc3\xa4n m\xc3\xa4\xc3\xa4rittelisi tarkoin oman valtansa rajat. Cavour ei siis ollut vallankumouksen kannattaja, vaikka h\xc3\xa4nen ajatuksensa olivatkin sen ajan taantumuksellisessa Euroopassa varsin radikaaleja._NEWLINE_Palattuaan matkoiltaan vuonna 1835 kotimaahansa, Cavour keskittyi hoitamaan sukunsa maatiloja ja toimi Grinzanen pikkukaupungin pormestarina. Aika ei ollut viel\xc3\xa4 kyps\xc3\xa4 Cavourin ihanteiden toteuttamiseen._NEWLINE_Kun Sardinian kuningas Kaarle Albert helpotti lehdist\xc3\xb6sensuuria vuonna 1847, p\xc3\xa4\xc3\xa4tti Cavour perustaa sanomalehden \xe2\x80\x9dIl Risorgimento\xe2\x80\x9d, jonka tavoitteena oli edist\xc3\xa4\xc3\xa4 vapaamielist\xc3\xa4 politiikkaa. Cavour ei kuitenkaan tyytynyt vaatimaan poliittisia muutoksia vain Sardiniaan, vaan otti tavoitteekseen koko Italian niemimaan olojen muuttamisen. Italia oli vapautettava sit\xc3\xa4 hallitsevista taantumuksellisista hallitsijoista ja It\xc3\xa4vallan miehitt\xc3\xa4m\xc3\xa4t Italian alueet oli vapautettava. Oli perustettava uusi, yhten\xc3\xa4inen ja vapaamielinen Italian kuningaskunta.\n_START_SECTION_\n1848\xe2\x80\x931861: Kansanedustaja ja ministeri\n_START_PARAGRAPH_\nKun \xe2\x80\x9dEuroopan hullun vuoden\xe2\x80\x9d 1848 levottomuudet levisiv\xc3\xa4t Italiaan, k\xc3\xa4ytti Cavour tilaisuutta hyv\xc3\xa4kseen ja vaati entist\xc3\xa4 voimakkaammin uudistuksia. Levottomuuksista hermostunut Sardinian kuningas p\xc3\xa4\xc3\xa4ttikin pian korjata politiikkaansa: Sardinia sai perustuslain, joka rajoitti kuninkaan valtaa. Ja kun samoihin aikoihin Sardinian naapurissa Lombardiassa syttyi kapina sik\xc3\xa4l\xc3\xa4isi\xc3\xa4 it\xc3\xa4valtalaisia vallanpit\xc3\xa4ji\xc3\xa4 vastaan, p\xc3\xa4\xc3\xa4tti kuningas p\xc3\xb6nkitt\xc3\xa4\xc3\xa4 horjuvaa valtaansa valtaamalla Lombardian vihatuilta it\xc3\xa4valtalaisilta. Cavour kannatti It\xc3\xa4vallan vastaista sotaa, ja sanomalehtens\xc3\xa4 lis\xc3\xa4ksi h\xc3\xa4n saattoi nyt vaikuttaa asioiden kulkuun my\xc3\xb6s Sardinian parlamentissa, jonne h\xc3\xa4net oli valittu kes\xc3\xa4kuussa 1848._NEWLINE_Sardinia h\xc3\xa4visi It\xc3\xa4vallan vastaisen sodan ja Lombardia j\xc3\xa4i It\xc3\xa4vallalle. T\xc3\xa4st\xc3\xa4 masentuneena kuningas Karl Albert luopui vallasta poikansa Viktor Emanuel II:n hyv\xc3\xa4ksi. T\xc3\xa4m\xc3\xa4 merkitsi suurta k\xc3\xa4\xc3\xa4nnett\xc3\xa4 Cavourin uralle. Uudella kuninkaalla oli samansuuntaisia pyrkimyksi\xc3\xa4 kuin Cavourilla, ja niinp\xc3\xa4 t\xc3\xa4m\xc3\xa4 nimitettiin talousasioista vastaavaksi ministeriksi vuonna 1850. Kuningas huomasi pian Cavourin niin tehokkaaksi hallintomieheksi, ett\xc3\xa4 nimitti jo vuonna 1852 t\xc3\xa4m\xc3\xa4n p\xc3\xa4\xc3\xa4ministeriksi. Alkoi laajamittainen ty\xc3\xb6 Sardinian modernisoimiseksi. Erityisesti kiinnitettiin huomiota teollisuuden kehitt\xc3\xa4miseen ja rautateiden rakentamiseen._NEWLINE_Cavour ei kuitenkaan unohtanut ajatusta yhten\xc3\xa4isest\xc3\xa4 Italiasta, vaan piti Sardinian kehityst\xc3\xa4 alkusoittona koko Italian tulevalle kehitykselle. Italiaa ei kuitenkaan voitu h\xc3\xa4nen arvionsa mukaan yhdist\xc3\xa4\xc3\xa4 ilman vahvaa ulkopuolista tukea. Sardinia osallistui Ranskan ja Ison-Britannian liittolaisena Krimin sotaan ja Cavour k\xc3\xa4ytti tilannetta hyv\xc3\xa4kseen jotta Ranska ja Ison-Britannia vastapalvelukseksi alkaisivat tukea ajatusta yhten\xc3\xa4isest\xc3\xa4 Italiasta. Taitavalla diplomatialla Cavour onnistui lopulta saamaan Ranskan keisari Napoleon III:n jossain m\xc3\xa4\xc3\xa4rin my\xc3\xb6t\xc3\xa4mieliseksi ajatuksilleen. Napoleon III harjoitti It\xc3\xa4vallan vastaista politiikkaa ja oli siten valmis tukemaan It\xc3\xa4vallalle kuuluvien Pohjois-Italian alueiden liitt\xc3\xa4mist\xc3\xa4 Sardiniaan.\n_START_SECTION_\n1859\xe2\x80\x931861: Italian yhdist\xc3\xa4j\xc3\xa4\n_START_PARAGRAPH_\nCavour onnistui vuonna 1859 provosoimaan It\xc3\xa4vallan sotaan. Ranska tuli Sardinian avuksi, ja veristen taistelujen j\xc3\xa4lkeen It\xc3\xa4valta joutui per\xc3\xa4\xc3\xa4ntym\xc3\xa4\xc3\xa4n. Napoleon III petti kuitenkin Cavourin tekem\xc3\xa4ll\xc3\xa4 It\xc3\xa4vallan kanssa rauhan, jossa t\xc3\xa4m\xc3\xa4 luopui vain Lombardian maakunnasta. T\xc3\xa4m\xc3\xa4 aluevaltaus ei riitt\xc3\xa4nyt Cavourille. Vaikutti huolestuttavasti silt\xc3\xa4, ett\xc3\xa4 koko Italian yhdist\xc3\xa4minen j\xc3\xa4i edelleen kaukaiseksi tavoitteeksi. Vuonna 1860 tapahtui kuitenkin k\xc3\xa4\xc3\xa4nne: Keski-Italiassa kansa nousi kapinaan hallitsijoitaan vastaan, ja yksi toisensa j\xc3\xa4lkeen alueen pienten herttuakuntien asukkaat \xc3\xa4\xc3\xa4nestiv\xc3\xa4t liittymisest\xc3\xa4 Sardiniaan. Ranska ilmoitti hyv\xc3\xa4ksyv\xc3\xa4ns\xc3\xa4 Keski-Italian liitt\xc3\xa4misen Sardiniaan, tosin sill\xc3\xa4 hinnalla, ett\xc3\xa4 se saisi Sardinialta Savoijin maakunnan ja Nizzan kreivi\xc2\xadkunnan. Cavour suostui t\xc3\xa4h\xc3\xa4n \xe2\x80\x9dvaihtokauppaan\xe2\x80\x9d._NEWLINE_Yhten\xc3\xa4isen Italian tiell\xc3\xa4 oli en\xc3\xa4\xc3\xa4 kaksi suurta estett\xc3\xa4: paavin hallitsema Kirkkovaltio (johon kuului my\xc3\xb6s Rooman kaupunki) ja Etel\xc3\xa4-Italiaa hallitseva kuningas Frans II. Cavour ei tiennyt, miten n\xc3\xa4ihin alueisiin p\xc3\xa4\xc3\xa4sisi k\xc3\xa4siksi niin, ettei menett\xc3\xa4isi Ranskan arvokasta tukea ja saisi rettel\xc3\xb6itsij\xc3\xa4n mainetta eurooppalaisessa politiikassa. H\xc3\xa4n yritti tosin neuvotella Frans II:n kanssa Kirkkovaltion jaosta, mutta syv\xc3\xa4sti katolinen Frans II torjui ajatuksen. _NEWLINE_Cavourin Etel\xc3\xa4-Italian ongelmaan l\xc3\xb6ytyi kuitenkin yll\xc3\xa4tt\xc3\xa4v\xc3\xa4 ratkaisu: vapaustaistelija Giuseppe Garibaldi nousi itse kouluttamansa pienehk\xc3\xb6n sotajoukon kanssa maihin Sisiliassa ja valtasi nopeasti koko Etel\xc3\xa4-Italian. Koska Garibaldi tunnettiin hurjana vallankumousmiehen\xc3\xa4 ja tasavaltalaisena, pel\xc3\xa4styiv\xc3\xa4t Euroopan hallitsijat asioiden saamaa k\xc3\xa4\xc3\xa4nnett\xc3\xa4. Cavour saattoi t\xc3\xa4ss\xc3\xa4 tilanteessa esiinty\xc3\xa4 tilanteen rauhoittajana. Vaikka h\xc3\xa4n tulikin huonosti toimeen Garibaldin kanssa, onnistui h\xc3\xa4n junailemaan asiat niin, ett\xc3\xa4 Garibaldi siirtyi vapaaehtoisesti syrj\xc3\xa4\xc3\xa4n ja luovutti valloittamansa alueet Sardinian kuninkaan hallintaan maaliskuussa 1861. (Garibaldin p\xc3\xa4\xc3\xa4t\xc3\xb6kseen saattoi vaikuttaa se, ett\xc3\xa4 ilman Sardinian armeijan apua h\xc3\xa4nen olisi ehk\xc3\xa4 ollut vaikea pit\xc3\xa4\xc3\xa4 Etel\xc3\xa4-Italiaa hallussaan, sill\xc3\xa4 kuningas Frans II:llakin oli viel\xc3\xa4 tukijoita.)_NEWLINE_Sardinia oli laajentunut niin suureksi, ett\xc3\xa4 oli nimenvaihdoksen aika. Sardinian kuningaskunta muuttui Italian kuningaskunnaksi ja Sardinian kuningas Viktor Emanuel II Italian kuninkaaksi. P\xc3\xa4\xc3\xa4kaupungiksi tuli Firenze, koska Rooma oli yh\xc3\xa4 paavin hallussa, eik\xc3\xa4 Napoleon III sallinut kajoamista paavin valtaan. Cavourin yritykset saada paavi luopumaan vapaaehtoisesti maallisesta vallastaan olivat toivottomia._NEWLINE_Cavourista tuli yhdistyneen Italian ensimm\xc3\xa4inen p\xc3\xa4\xc3\xa4ministeri. H\xc3\xa4nen aikansa oli kuitenkin lopussa. Ylirasitus ja malaria johtivat siihen, ett\xc3\xa4 h\xc3\xa4n kuoli jo kes\xc3\xa4kuussa 1861. H\xc3\xa4n ei siis ehtinyt n\xc3\xa4hd\xc3\xa4 Italian yhdistymisen suurta loppuhuipennusta, eli Rooman liitt\xc3\xa4mist\xc3\xa4 Italiaan vuonna 1870._NEWLINE_Cavour ei ole saanut yht\xc3\xa4 legendaarista mainetta kuin vapaustaistelija Garibaldi, sill\xc3\xa4 h\xc3\xa4n ei harrastanut suuria eleit\xc3\xa4. Kotimaassaan Italiassa h\xc3\xa4nt\xc3\xa4 kuitenkin kunnioitetaan suurena valtiomiehen\xc3\xa4. Paljolti h\xc3\xa4nen ansiotaan oli, ett\xc3\xa4 vuosisatoja vanha unelma yhten\xc3\xa4isest\xc3\xa4 ja itsen\xc3\xa4isest\xc3\xa4 Italiasta toteutui. Tosin Cavouria voidaan my\xc3\xb6s kritisoida siit\xc3\xa4, ett\xc3\xa4 tuo \xe2\x80\x9dunelmien Italia\xe2\x80\x9d osoittautui huonosti toimivaksi valtioksi, jota rasittivat suuret alueelliset elintaso- ja kulttuurierot. Varsinkin Pohjois-Italiassa on nyky\xc3\xa4\xc3\xa4n paljon sellaistakin ajattelua, ett\xc3\xa4 Cavour olisi voinut j\xc3\xa4tt\xc3\xa4\xc3\xa4 Italian yhdist\xc3\xa4m\xc3\xa4tt\xc3\xa4.'